CELEX: 32007L0018
Language: sk
Date: 2007-03-27 00:00:00
Title: Smernica Komisie 2007/18/ES z  27. marca 2007 , ktorou sa mení a dopĺňa smernica Európskeho parlamentu a Rady 2006/48/ES, pokiaľ ide o vyňatie určitých inštitúcií z rozsahu alebo ich začlenenie do rozsahu jej pôsobnosti, ako aj o postup v prípade expozícií voči multilaterálnym rozvojovým bankám (Text s významom pre EHP )

28.3.2007   
            
            
               SK
            
            
               Úradný vestník Európskej únie
            
            
               L 87/9
            
         
      SMERNICA KOMISIE 2007/18/ES
   z 27. marca 2007,
   ktorou sa mení a dopĺňa smernica Európskeho parlamentu a Rady 2006/48/ES, pokiaľ ide o vyňatie určitých inštitúcií z rozsahu alebo ich začlenenie do rozsahu jej pôsobnosti, ako aj o postup v prípade expozícií voči multilaterálnym rozvojovým bankám
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií (prepracované znenie) (1), a najmä na jej článok 150 ods. 1 písm. d) a l),
   keďže:
   
               (1)
            
            
               V článku 2 smernice 2006/48/ES sa uvádza zoznam tých inštitúcií, ktoré sú výslovne vylúčené z rozsahu pôsobnosti uvedenej smernice.
            
         
               (2)
            
            
               Dánske ministerstvo hospodárstva a obchodu požiadalo o vyňatie inštitúcie Dansk Landbrugs Realkreditfond zo zoznamu uvedeného v článku 2 smernice 2006/48/ES. Preskúmaním právneho stavu a osobitnej štruktúry Dansk Landbrugs Realkreditfond sa preukázala opodstatnenosť vyňatia tohto subjektu zo zoznamu v článku 2 smernice 2006/48/ES. Dánske ministerstvo pre hospodárstvo a obchod zároveň požiadalo aj o zmenu tohto názvu z uvedeného Danmarks Skibskreditfond na Danmarks Skibskredit A/S vzhľadom na premenovanie tejto inštitúcie.
            
         
               (3)
            
            
               V bode 20 časti 1 prílohy VI k smernici 2006/48/ES sa uvádza zoznam expozícií voči multilaterálnym rozvojovým bankám, ktorým by mala byť priradená váha rizika 0 %.
            
         
               (4)
            
            
               Svetová banka, ktorá koná v mene Medzinárodnej finančnej facility na imunizáciu, požiadala o začlenenie vyššie uvedeného zoznamu do zoznamu, ktorý sa nachádza v bode 20 časti 1 prílohy VI k predmetnej smernici 2006/48/ES.
            
         
               (5)
            
            
               Medzinárodná finančná facilita na imunizáciu je nový druh rozvojovej finančnej inštitúcie. Jeho finančný základ tvoria právne záväzné platobné záväzky („príspevky“) od darcov z radov orgánov ústrednej štátnej správy. Finančnými prostriedkami, ktoré si Medzinárodná finančná facilita na imunizáciu požičiava na medzinárodných kapitálových trhoch, sa financujú programy imunizácie v 70 najchudobnejších krajinách sveta. Vo vzťahu ku Globálnej aliancii pre vakcíny a imunizáciu funguje Medzinárodná finančná facilita na imunizáciu ako banka s cieľom zabezpečiť finančné prostriedky, ktoré sa budú vyplácať vo forme grantov pre vhodné programy imunizácie v rozvojových krajinách. V rámci svojich dvoch hlavných činností bude Medzinárodná finančná facilita na imunizáciu využívať externých dodávateľov, ktorými budú existujúce nadnárodné subjekty: financovanie, finančné riadenie a riadenie rizík sa externe zveria Svetovej banke a riadenie programu a funkcie sekretariátu zabezpečí Globálna aliancia pre vakcíny a imunizáciu.
            
         
               (6)
            
            
               Medzinárodná finančná facilita na imunizáciu má rizikový profil, ktorý zodpovedá profilu multilaterálnych rozvojových bánk uvedených v bode 20 časti I prílohy VI k smernici 2006/48/ES, a preto je oprávnená na začlenenie do bodu 20 časti 1 prílohy VI, v dôsledku čoho môže využívať váhu rizika 0 %, ako sa to uvádza v tomto ustanovení.
            
         
               (7)
            
            
               Islamská rozvojová banka požiadala o to, aby bola zaradená do zoznamu v bode 20 časti 1 prílohy VI k smernici 2006/48/ES.
            
         
               (8)
            
            
               Islamskú rozvojovú banku založilo 29 vlád krajín s prevažne moslimským obyvateľstvom na účely podpory hospodárskeho rozvoja a sociálneho pokroku členských krajín a moslimských komunít, a to ako jednotlivo, tak aj spoločne, v súlade s islamským právom šaria. Islamská rozvojová banka môže podnikať akékoľvek aktivity vedúce k dosahovaniu tohto cieľa. V dohode sa výslovne uvádzajú napr. akciové investície, úvery, financovanie obchodu a technická pomoc.
            
         
               (9)
            
            
               Rizikový profil Islamskej rozvojovej banky zodpovedá rizikovému profilu multilaterálnych rozvojových bánk, ktoré sú uvedené v bode 20 časti 1 prílohy VI k smernici 2006/48/ES, a preto je oprávnená na začlenenie do bodu 20 časti 1 prílohy VI, v dôsledku čoho môže využívať váhu rizika 0 %, ako sa to uvádza v tomto ustanovení.
            
         
               (10)
            
            
               Smernica 2006/48/ES by sa preto mala príslušným spôsobom zmeniť a doplniť.
            
         
               (11)
            
            
               Opatrenia ustanovené v tejto smernici sú v súlade so stanoviskom Európskeho výboru pre bankovníctvo,
            
         PRIJALA TÚTO SMERNICU:
   Článok 1
   Smernica 2006/48/ES sa mení a dopĺňa takto:
   
               1.
            
            
               Štvrtá zarážka v článku 2 sa nahrádza takto:
               
                           „—
                        
                        
                           v Dánsku na ‚Dansk Eksportfinansieringsfond’, ‚Danmarks Skibskredit A/S’ a ‚KommuneKredit’;“.
                        
                     
         
               2.
            
            
               Bod 20 v časti 1 prílohy VI sa nahrádza takto:
               
                           „20.
                        
                        
                           Váha rizika 0 % sa priradí expozíciám voči týmto multilaterálnym rozvojovým bankám:
                           
                                       a)
                                    
                                    
                                       Medzinárodná banka pre obnovu a rozvoj;
                                    
                                 
                                       b)
                                    
                                    
                                       Medzinárodná finančná korporácia;
                                    
                                 
                                       c)
                                    
                                    
                                       Medziamerická rozvojová banka;
                                    
                                 
                                       d)
                                    
                                    
                                       Ázijská rozvojová banka;
                                    
                                 
                                       e)
                                    
                                    
                                       Africká rozvojová banka;
                                    
                                 
                                       f)
                                    
                                    
                                       Rozvojová banka Rady Európy;
                                    
                                 
                                       g)
                                    
                                    
                                       Severská investičná banka;
                                    
                                 
                                       h)
                                    
                                    
                                       Karibská rozvojová banka;
                                    
                                 
                                       i)
                                    
                                    
                                       Európska banka pre obnovu a rozvoj;
                                    
                                 
                                       j)
                                    
                                    
                                       Európska investičná banka;
                                    
                                 
                                       k)
                                    
                                    
                                       Európsky investičný fond;
                                    
                                 
                                       l)
                                    
                                    
                                       Multilaterálna agentúra pre investičné záruky;
                                    
                                 
                                       m)
                                    
                                    
                                       Medzinárodná finančná facilita pre imunizáciu a
                                    
                                 
                                       n)
                                    
                                    
                                       Islamská rozvojová banka.“
                                    
                                 
                     
         Článok 2
   1.   Členské štáty prijmú a uverejnia najneskôr do 30. septembra 2007 zákony, iné právne predpisy a správne opatrenia, ktoré sú potrebné na dosiahnutie súladu s touto smernicou. Bezodkladne oznámia Komisii znenie týchto ustanovení a tabuľku zhody medzi týmito ustanoveniami a touto smernicou.
   Tieto ustanovenia uplatňujú od 1. októbra 2007.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenia hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 27. marca 2007
      
         
            Za Komisiu
         
         Charlie McCREEVY
         
         
            člen Komisie
         
      
   
   
      (1)  Ú. v. EÚ L 177, 30.6.2006, s. 1.